مشاكل هاد الحكومة كثار ولكن من بين أهمهم هو موشكيل التواصل ورئيسها وبعض الوزراء لي ضعاف الشخصية ومعندهم كاريزما قيادية وغير سيق بهم إلى السياسة ماديالهمش، بالإظافة إلى أنه مكاينش شي محاسبة شعبية أو ضغط إعلامي يقدر يعطي نتيجة، الواقع راه مفروض ولي عطا الله فالسوق هو هذا، ملي كتشوف رئيس الحكومة كيقول على موت خمسة ديال الناس بإش وان إن وان، ومع ذلك كيعتبر الأمر عادي وكالسك يتفتف فتصريح حتى داك الإسترسال لي ضروري يكون عند السياسي والأجوبة الذكية والحذقة معندوش، وقبل منو وزير الصحة متفتف كثر منو وتصريحاتو كتزيد تخلع الناس وغير مرضية ومكتبردش على الشعب. راه كاينة حالة رعب فالناس ماشي حيت المرض خطير وكيقتل فقط وإنما بسبب عدم تواصل الحكومة معاهم بطريقة لي تحيد هاد الرعب وتأكد على أن اللقاحات موجودين الدوا موجود وتدير حملة توعية بالمرض، ويبانليك وزير الصحة شاد راسو وكيهدر ويشرح للمواطنين عبر الإعلام بلغة وبطريقة لي تخليهم يتيقو فيه ويحسو بلي حياتهم مأمنة ومهمة وعندها قيمة بالنسبة ليه وبأنه حريص عليها بصفتو وزير ديال الصحة، حيت لحد الآن الخرجات ديالو لا هو ولا رئيس الحكومة كتعطي إنطباع بأنهم يستسهلون فتك هاد الفيروس، وبالنسبة ليهم لحد الآن الأمور عادية ومتحكم بيها، ولكن غير كتدخل لفايسبوك وليوتوب كتلقى رجال مغاربة كيبكيو على عيالاتهم وولادهم، وحالتهم تقطع فالقلب. أن مرض خطير يجي للمغرب حاجة عادية وأنه يكونوا عندو ضحايا وكثار كاع حتى هو حاجة عادية، ولكن لي ماشي عادي هو يكون عند المغاربة رئيس حكومة ووزير صحة مكيتيقوش فيهم، وهدرتهم كتبين بأنهم بحال إلى ماواخدينش الامور بجدية لحد الآن وبحال الى دوك التسعود لي ماتو غير حشرات أو عادي كان خاص يموتوا، وبأنهم كحكومة غير مسؤولين عليهم، حقا ماشي هوما لي قتلوهم، ولكن على الأقل خاص تنوير الرأي العام وخاص حالة من الإستنفار والإستعداد لمواجهة المرض بالدوى واللقاحات المناسبة، ماشي دوك التصريحات لي كتبين أن حياة المغاربة ماساوية بصلحة. 
كاينة حالة رعب فالناس ماشي حيت المرض خطير وكيقتل فقط وإنما بسبب عدم تواصل الحكومة معاهم بطريقة لي تحيد هاد الرعب